Coligny-moordsaak: Hof hoor oor seun se beseringsPieter Doorewaard en Phillip Schutte in die Coligny-landdroshof (26 Junie 2017). Foto: ANA Die Noordwes-hooggeregshof het Dinsdag gehoor daar was minstens 23 verskillende beserings aan die liggaam van Matlhomola Jonas Mosweu, die tiener wat in Coligny dood is toe hy glo van ŉ bewegende bakkie afgeval het. Dr. Ruweida Moorad, ŉ spesialis- forensiese patoloog, het in die hof Mosweu se beserings as ernstig beskryf en gesê sy regteroog was geswel en hy het ander beserings aan sy gesig gehad. “Dit is moontlik om só ŉ besering in ŉ aanranding op te doen,” het sy gesê. Sy het vir die staat getuig in die saak teen Pieter Doorewaard (26) en Phillip Schutte (34), wat tereg staan op aanklagte van moord, intimidasie, ontvoering, die onwettige besit van ŉ vuurwapen, die onwettige besit van ammunisie, diefstal en die rig van ŉ vuurwapen. Doorewaard en Schutte is op 8 Mei verlede jaar op borgtog van R5 000 elk vrygelaat. Hulle het skuld op die aanklagte teen hulle ontken. Die staat voer aan Doorewaard en Schutte het Mosweu vermoor deur hom van ŉ bewegende bakkie af te gooi nadat hy glo sonneblomme uit hul werknemer se veld gesteel het. Die beskuldigdes beweer hulle wou Mosweu na die plaaslike polisiestasie neem en hy het self van die bewegende bakkie af gespring. Moorad het Dinsdag gesê Mosweu se beserings strook met ŉ val of ŉ sprong van ŉ bewegende voertuig, maar sy het tot die gevolgtrekking gekom dat die slagoffer van die voertuig afgeval het omdat hy nie sy hande gebruik het om sy kop te beskerm toe hy op die grond geval het nie. “Daar was geen beserings op sy palms nie en dit wys dat hy nie sy hande gebruik het om sy kop te beskerm nie.” Sy het vir die hof gesê selfs ŉ persoon met geen mediese agtergrond nie sou weet om die persoon na ŉ kliniek of hospitaal te neem in plaas van ŉ polisiestasie as gevolg van die aard van die beserings. Adv. Hennie du Plessis, vir die verdediging, het vir die hof gesê hulle sal die oorsaak van Mosweu se dood betwis. Volgens die dokumente voor die hof is die oorsaak van sy dood erge trauma aan sy nek. In hul pleitverduideliking beweer Doorewaard en Schutte hulle het nie vir Mosweu in die bakkie vasgemaak nie omdat hy vrywilliglik in die bakkie geklim het nadat hulle hom gevang het toe hy die sonneblomme gesteel het. Hulle sê verder nadat hy uit die bakkie gespring het, het hulle hom by twee mense gelos sodat ander voertuie nie oor hom sou ry waar hy lê nie, en na die polisiestasie gegaan om die voorval aan te meld en ŉ ambulans te ontbied. Die staat voer aan ŉ vermeende ooggetuie het teenoor die polisie beweer hy het gesien hoe Mosweu van die bewegende bakkie afgegooi word. Die aanklagte van intimidasie, ontvoering en die besit van ŉ gesteelde selfoon hou verband met die enigste getuie in die saak. Daar word beweer dat ŉ vuurwapen ook op dié getuie gerig is. Mosweu se dood het verlede jaar tot gewelddadige betogings in Coligny gelei, ŉ spoor van verwoesting gelaat en rasseverdeeldheid in die gemeenskap gebring. Minstens ses huise en drie vragmotors is tydens die betogings aan die brand gesteek en verskeie winkels is geplunder en beskadig. Sakkie Dingake en Agnes Machibidu, Mosweu se ouers, het Dinsdag die tweede dag van die verhoor bygewoon. Die verhoor duur voort.